Diari Oficial de la Generalitat Valenciana


Sumari del DOGV 5170, del 04-01-2006 (2005/14273)

RESOLUCIÓ de 22 de desembre de 2005, del conseller de Territori i Habitatge, per la qual s'aprova el Pla d'Acció per a la Conservació de les Aus de les Estepes de Cereal de la Comunitat Valenciana.
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2005/12/22/(3)/dof/vci/html**

### Dades del document

Número de DOGV
:   5170

Data del DOGV
:   04-01-2006

Secció del DOGV
:   I. DISPOSICIONS GENERALS - 0. LEXDATA

Número del document
:   2005/14117


Data del document
:   22-12-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Villena
    * Ayora
    * Fontanars dels Alforins
    * zona protegida
    * programa d'actuació
    * protecció de la fauna
    * ocell
    * legislació

RESOLUCIÓ de 22 de desembre de 2005, del conseller de Territori i Habitatge, per la qual s'aprova el Pla d'Acció per a la Conservació de les Aus de les Estepes de Cereal de la Comunitat Valenciana. [2005/14039]
  
Les estepes europees són l'hàbitat original d'un bon nombre d'espècies d'aus adaptades a viure en espais oberts i nidificar en el sòl. Des de molt antic, gran part de la seua superfície s'ha transformat en terrenys agrícoles, i s'ha aconseguit, no obstant això, que un bon nombre d'aus estepàries s'adapten a aquests sistemes creats per l'home. Malgrat això, aquestes àrees han patit un profund canvi des dels anys 60, tant en la relació superfície cultivada/guaret i erm, com en la gestió dels cultius i la ramaderia, els tipus de cultiu i els sistemes tradicionals d'explotació. Tot això ha donat com resultat, la disminució de l'àrea de distribució i de les dimensions poblacionals de les aus associades a aquests hàbitats, i que la majoria de les aus estepàries es troben en greu regressió a Europa.
  
A la Comunitat Valenciana la transformació dels sistemes agrícoles tradicionals cap a cultius intensius, arbratges i de regadiu, com també el progressiu abandó de la ramaderia que està facilitant l'augment de la coberta vegetal en els espais oberts, han conduït a la desaparició d'una part important de les abundants zones estepàries d'antany, tant de les naturals com de les de cereal. Amb aquests canvis s'ha reduït de forma significativa l'hàbitat adequat per a les espècies estepàries (tant de fauna com de flora) que habitaven aquestes zones, la qual cosa ha comportat una disminució de la diversitat biològica dels nostres camps.
  
Repartides per distintes comarques de la Comunitat Valenciana encara és possible localitzar zones estepàries en major o menor grau de conservació, quasi totes elles concentrades en la part interior i occidental del nostre territori. Moltes d'elles són mers vestigis, a manera d'illes o reductes de poca extensió, que en l'actualitat han perdut gran part dels seus valors naturals. No obstant això, algunes zones d'extensió important han aconseguit sobreviure fins als nostres dies.
  
De les nombroses aus que encara es reprodueixen en aquestes zones, només un xicotet grup depenen estrictament en el nostre territori dels cultius extensius de cereal. En aquest amenaçat hàbitat és on es concentren les últimes poblacions valencianes de xoriguer petit, pioc salvatge, sisó, xurra i ganga, totes elles considerades a la vora de l'extinció, encara que amb recents indicis de poder recuperar-se si s'actua a favor de la conservació dels seus hàbitats.
  
El Decret 32/2004, de 27 de febrer, del Consell de la Generalitat, pel qual es crea i regula el Catàleg Valencià d'Espècies de Fauna Amenaçades, i s'estableixen categories i normes per a la seua protecció, estableix en l'article 8é, que «podran desenvolupar-se plans d'acció per a espècies, o grups d'espècies que compartisquen requeriments ecològics semblants. Aquests plans tindran com a objecte principal ordenar les actuacions de la pròpia Conselleria de Territori i Habitatge per a la protecció i foment d'aquestes espècies, com també donar participació a altres administracions i persones físiques i jurídiques que s'adherisquen a aquests».
  
Per raó del que s'ha dit abans, vist l'informe de la Direcció General de Gestió del Medi Natural, resolc:
  
Aprovar el Pla d'acció per a la conservació de les aus de les estepes de cereal de la Comunitat Valenciana, amb el contingut següent:
  
1. Objectius, espècies prioritàries i àmbit d'aplicació
  
1.1. Objectius
  
L'objectiu final d'aquest pla és el d'evitar l'extinció d'aus de les estepes de cereal, possibilitar la seua recuperació demogràfica, ampliar la seua distribució i garantir la conservació futura del seu hàbitat.
  
1.2. Espècies prioritàries
  
Aquest pla se centra en la conservació del xoriguer petit (Falco naumanni), el sisó (Tetrax tetrax), el pioc salvatge (Otis tarda), la xurra (Pterocles orientalis) i la ganga (Pterocles alchata), i dels seus hàbitats.
  
1.3. Àmbit d'aplicació
  
Per a la protecció dels exemplars d'aus de la nostra estepa de cereal, l'àmbit d'aquest pla d'acció s'estén a tota la Comunitat Valenciana. L'àmbit territorial prioritari d'actuació d'aquest pla d'acció pel que fa a la protecció de l'hàbitat es centraria en les següents àrees estepàries, representades gràficament en l'annex.
  
- Zona Sant Benet-Meca: 7.037 ha (Aiora, València).
  
- Vall dels Alforins: 4.844 ha (Villena, Alacant i Fontanars, València).
  
- Zona de l'assagador d'Almela-Moratillas: 3.302 ha. (Villena, Alacant).
  
2. Actuacions sobre les espècies
  
2.1. Seguiment i vigilància
  
a) Anualment es localitzaran totes les zones de reproducció i s'estimarà la població de totes les espècies assenyalades en l'article 1.2. En el cas del xoriguer petit, atés que es tracta d'un programa específic de reintroducció, es realitzarà un seguiment intensiu dels exemplars al llarg de tota la temporada reproductora, des de l'arribada dels exemplars a les àrees de cria (febrer-març) fins que retornen als seus quarters d'hivern (agost-setembre). Per a la resta d'espècies es realitzaran un mínim de dos censos complets, el primer a l'abril i el segon al maig. També és recomanable l'avaluació dels contingents d'aquestes espècies durant l'època hivernal.
  
b) El treball de cens serà realitzat per personal dependent dels centres de recuperació de fauna, la guarderia ambiental o, si cal, per personal específicament contractat amb aquest fi. Les dades seran remeses anualment, durant el mes d'agost al Servei de Conservació de la Biodiversitat de la Direcció General de Gestió del Medi Natural.
  
c) La vigilància s'encomana a la guarderia ambiental, sense perjudici de la col·laboració d'altres agents de l'autoritat. La vigilància s'extremarà durant l'època de reproducció, per a evitar destrucció o molèsties en les proximitats dels nius, i durant la temporada hàbil de caça, per a evitar l'abatiment d'exemplars.
  
2.2. Millora de les poblacions
  
a) Per a assegurar la recuperació de poblacions del xoriguer petit es continuarà el programa de reintroducció, ampliant-lo a noves localitats dins de les assenyalades en l'article 1.3.
  
b) Els programes de reintroducció de xoriguers petits seran executats per la Direcció General de Gestió del Medi Natural, o podran ser autoritzats a altres entitats, públiques o privades, quan la memòria tècnica i la disponibilitat pressupostària n'avalen la viabilitat. Aquests projectes hauran d'adherir-se a aquest pla d'acció i fixar terminis i objectius concrets que puguen ser avaluats.
  
c) Per a garantir la disponibilitat de pollets per a reintroducció, es mantindran en centres de recuperació de fauna instal·lacions i exemplars destinats a la cria en captivitat del xoriguer petit.
  
d) No s'estima oportuna la realització de programes de cria en captivitat de la resta d'espècies previstes en aquest pla. No obstant això, poden considerar-se experiències de reproducció en captivitat per si aquesta pràctica fóra necessària en el futur.
  
2.3. Mesures de minimització d'impactes per línies elèctriques
  
En les àrees definides en l'article 1.3 s'evitarà en la mesura que siga possible la instal·lació de noves línies o, si és el cas, aquestes hauran de disposar de les oportunes mesures per a minimitzar al màxim les afeccions sobre aquestes.
  
2.4. Protecció d'àrees de cria
  
a) En les àrees de cria de les aus estepàries s'adoptaran mesures encaminades a la conservació d'hàbitats de les estepes i pseudoestepes, a través d'una gestió adequada i la promoció i el manteniment de pràctiques agràries tradicionals.
  
b) En el cas del xoriguer petit, s'evitaran molèsties puntuals en la proximitat de punts de cria (cases de camp) mentre es desenvolupe el procés reproductiu (març - agost). Durant aquesta època, queda prohibit l'accés als nius i la restauració de les teulades o de les cases on nidifica, excepte autorització expressa.
  
c) Per a la resta d'estepàries, sisó, xurra, ganga i pioc salvatge, que nien en el sòl, es recomana especialment la presa de mesures que eviten les segues i l'empacament de cereal primerencs (en el mes de juny), i també les labors de llaurada en erms, ermots i guarets en la mateixa època atés que poden destrossar els nius o matar els pollets.
  
2.5. Plans de recuperació i catalogació
  
a) Atenent allò que disposa el Decret 23/2004, de 27 de febrer, de la Generalitat Valenciana, es considera prioritària l'aprovació d'un pla de recuperació del xoriguer petit, espècie catalogada en perill d'extinció.
  
b) Donada la recent incorporació a la fauna de la Comunitat Valenciana del pioc salvatge i de la ganga, es realitzaran els informes tècnics oportuns, segons indica aquest catàleg, que tendeixen a avaluar la inclusió i categoria proposada d'ambdues espècies en aquest.
  
3. Actuacions sobre l'hàbitat
  
3.1. Declaració de zones protegides
  
Les àrees definides en l'article 1.3. s'inclouran en la xarxa Natura 2000 com a zones d'especial protecció per a les aus (ZEPA).
  
3.2. Elaboració de normes de gestió per a les ZEPA
  
Després de la inclusió de les esmentades àrees estepàries en la xarxa Natura 2000 com a ZEPA s'elaboraran, en el termini més breu possible, les normes de gestió de cadascuna d'aquestes. En les esmentades normes es tindran en compte els continguts d'aquest pla d'acció.
  
3.3. Avaluació d'impacte ambiental
  
En l'àmbit definit en l'article 1.3. les declaracions d'impacte ambiental prestaran especial atenció a la possible afecció de les actuacions proposades sobre aquestes espècies. A aquest efecte, hauran de considerar-se en particular canvis d'ús en el sòl, condicionaments d'edificis, construcció d'infraestructures i instal·lació de noves línies elèctriques.
  
3.4. Foment de pràctiques agrícoles i ramaderes compatibles amb les aus estepàries
  
S'establiran contactes amb la Conselleria d'Agricultura i Pesca que faciliten el desenvolupament d'actuacions conjuntes en les línies següents:
  
- Fomentar polítiques agràries que mantinguen i reforcen l'hàbitat de les espècies estepàries. Es tendirà a la posada en marxa conjunta de programes zonals que afavorisquen el manteniment del cereal en les zones de distribució d'aquestes espècies.
  
- Es fomentaran vies que permeten que el cultiu de cereal es realitze de forma tradicional i en extensiu. Per a augmentar la diversitat de l'hàbitat es potenciarà el cultiu de lleguminoses gra, es mantindran guarets de llarga duració (dos anys) i es crearan erms. De la mateixa manera, i atés el tipus d'alimentació (insectes i llavors) d'aquestes aus estepàries, es proposarà la posada en marxa de mètodes de control de plagues que siguen respectuosos amb el medi.
  
- Haurà de fomentar-se el pasturatge de baixa densitat en les zones que habitualment utilitzen les aus estepàries per a nidificar. Atés que moltes d'aquestes espècies instal·len els seus nius en el sòl, també s'hauran de controlar les parcel·les de màxima tirada durant la reproducció, i impedir que el ramat transite per aquestes zones.
  
3.5. Adquisició de terrenys i acords amb propietaris
  
a) Es fomentarà, si les disponibilitats pressupostàries ho permeten, l'adquisició per part de l'administració de terrenys d'estepa de cereal en les zones definides en l'article 1.3. i s'habilitaran els recursos necessaris per a l'adequada gestió d'aquestes.
  
b) Es fomentarà així mateix l'establiment d'acords o convenis amb els propietaris d'aquests terrenys que incidisquen en una gestió conservacionista d'aquests, incloent la declaració de reserves de fauna, d'acord amb el que preveu l'article 12 del Decret 32/2004 de la Generalitat Valenciana.
  
c) En les reserves de fauna se subvencionaran prioritàriament les següents actuacions de millora de l'hàbitat de les espècies d'aus estepàries:
  
- Gestió de guarets
  
- Realització de partions i marges entre cultius
  
- Plantació de lleguminoses
  
- Plantació de cereals de sega tardana
  
- Gestió de segues i empacaments
  
- Construcció i manteniment de tolles-abeuradors
  
- Restauració de teulades de forma tradicional en cases de camp per a permetre la nidificació del xoriguer petit.
  
- Construcció de colomers per al xoriguer petit.
  
4. Investigació
  
a) Per a la conservació de les aus estepàries de la Comunitat Valenciana es considera essencial ampliar la investigació. Les accions d'investigació prioritàries són les següents:
  
- Disseny de metodologies estandarditzades de cens i estimació de paràmetres poblacionals.
  
- Investigació sobre la biologia reproductiva i l'ús de l'hàbitat
  
- Avaluació dels factors limitadors de la dinàmica poblacional.
  
- Desenvolupament d'aplicacions en SIG de caracterització de l'hàbitat i zones d'interés.
  
- Desenvolupament de models de dinàmica poblacional que permeten preveure l'evolució de les poblacions en diferents escenaris.
  
- Efectes de les transformacions i millora dels hàbitats sobre les espècies.
  
- Estudi dels desplaçaments dins i fora de l'àmbit de la Comunitat Valenciana.
  
b) Les línies d'investigació assenyalades en l'apartat anterior es consideraran prioritàries per a finançament dins dels pressupostos destinats per la Conselleria de Territori i Habitatge a aquest tipus d'actuacions.
  
5. Informació, comunicació i educació ambiental
  
Es desenvoluparà un programa d'informació, comunicació i educació ambiental per a la comprensió i consecució dels objectius d'aquest pla. Amb aquest fi es tindran en compte les necessitats, els problemes i els objectius dels distints grups socials implicats directament o indirectament en el pla, i especialment dels propietaris, agricultors i caçadors.
  
6. Participació
  
a) Es buscarà activament la participació d'altres entitats i persones físiques o jurídiques en el compliment dels objectius d'aquest pla i en especial d'aquelles la ubicació geogràfica, els drets o l'activitat de les quals se superpose amb aquestes.
  
b) A aquest pla podrà adherir-se, mitjançant la subscripció de conveni o protocol, qualsevol entitat pública i privada, persona física o jurídica, interessada en la conservació de les aus estepàries o dels seus hàbitats. En el document d'adhesió figurarà expressament les accions que es compromet a executar, com també els deures que assumeix, referits a apartats concrets d'aquest pla d'acció.
  
7. Relació amb altres institucions
  
a) Aquest pla serà comunicat a la Conselleria d'Agricultura, Pesca i Alimentació, i al Ministeri de Medi Ambient perquè en prengueu coneixement i a l'efecte de buscar la seua col·laboració en el compliment dels seus objectius i mesures.
  
b) Amb el mateix objecte, s'informarà d'aquest pla als ajuntaments els termes municipals dels quals es preveuen l'article 1.3.
  
c) Es promourà la cooperació nacional i internacional amb altres entitats i projectes que treballen amb aquestes espècies i en especial amb aquelles que compartisquen les poblacions valencianes.
  
8. Coordinació
  
a) El Servei de Conservació de la Biodiversitat mantindrà actualitzada la ubicació dels punts de cria d'aquestes espècies, introduint-lo en un sistema d'informació geogràfica. Correspon a aquest servei facilitar la informació precisa per a l'avaluació de projectes per part d'altres serveis de la Conselleria de Territori i Habitatge.
  
b) Als serveis territorials correspon la vigilància de les zones de cria per a evitar afeccions sobre les espècies i sobre el seu hàbitat.
  
c) La Direcció General de Gestió del Medi Natural designarà un tècnic com a responsable del seguiment del compliment d'aquest pla d'acció.
  
9. Pressupost
  
Les actuacions previstes en aquest pla s'executaran a càrrec del programa 442.30 de la Conselleria de Territori i Habitatge, sense perjudici de la contribució d'altres programes econòmics per a actuacions dins de les seues pròpies finalitats.
  
10. Vigència i revisió
  
10.1. Vigència
  
Aquest pla d'acció serà revisat i actualitzat cada cinc anys. Es durà a terme una revisió d'emergència en el cas que es produïsquen canvis ambientals o agraris sobtats i importants en les àrees estepàries que puguen afectar les poblacions d'aus estepàries que allí visquen.
  
10.2. Avaluació i revisió
  
Abans de la data de caducitat de la vigència, el compliment del pla serà avaluat, especificant el compliment de cadascun dels punts continguts en aquest. En qualsevol cas es consideraran com a indicadors positius:
  
- Increment en el nombre de parelles nidificants
  
- Increment en l'àrea de distribució de les espècies
  
- Superfície protegida
  
- Augment de la qualitat de l'hàbitat
  
- Nombre d'entitats i persones que s'adherisquen al pla
  
De la conseqüent avaluació es deduirà la necessitat renovar o prorrogar aquest pla d'acció.


Còpia Permalink ELI